Camellia sasanqua blom van vroegherfs en hou aan tot in die winter. Die blare is ’n donker blinkgroen en vorm ’n pragtige agtergrond vir die fyn, satynagtige wit, pienk of rooi blomme omring deur goudkleurige meeldrade.
Die struik het ’n aantreklike groeiwyse en daar is verskeie variëteite, wat dit geskik maak vir enige plek in die tuin – plant hooggroeiendes teen ’n grensmuur, kies dit as eksemplaar-struike, as afronding weerskante van ingange en trappe, en as skermplant. In ’n meenthuistuin kan jy die loof snoei en in toom hou, en daar is kompakte variëteite om in houers te plant.
Moenie struike te veel terugsnoei in koue tuine nie – sagte nuwe groei is baie gevoelig vir koue wind en ryp. Snoei heinings nou ’n laaste keer in gebiede waar ryp voorkom.